Ehdotus NEUVOSTON PÄÄTÖS AKT-EY-ministerineuvostossa vahvistettavasta yhteisön kannasta yhdeksännestä Euroopan kehitysrahastosta myönnettävien pitkän aikavälin kehitysmäärärahojen käyttöön Afrikan rauhanrahaston perustamista varten

(komission esittämä)

PERUSTELUT

1. johdanto

Allekirjoittaessaan AKT-EY-kumppanuussopimuksen Afrikan, Karibian ja Tyynenmeren maat ja Euroopan unioni sopivat noudattavansa aktiivista, kattavaa ja kokonaisvaltaista politiikkaa rauhan rakentamiseksi sekä selkkausten ehkäisemiseksi ja ratkaisemiseksi [1]. Ne sopivat tämän politiikan perustuvan omistajuuden periaatteelle ja keskittyvänsä siinä erityisesti laajempien ja suppeampien alueiden ja kansallisten toimintaedellytysten kehittämiseen.

[1] Cotonoussa 23. kesäkuuta 2000 allekirjoitetun AKT-EY-kumppanuussopimuksen 11 artikla (EYVL L 317, 15.12.2000, s. 3).

Selkkausten ehkäisemistä Afrikassa koskevan EU:n yhteisen kannan vahvistaminen toukokuussa 2001 korosti EU:n määrätietoisuutta poliittisen kumppanuuden lujittamisessa Afrikan unionin kanssa ja sen eri välineiden kohdentamisessa enemmän selkkausten ehkäisyyn ja rauhan rakentamiseen. Euroopan komissio nimesi neuvostolle antamassaan tiedonannossa Euroopan unionin ja Afrikan välinen vuoropuhelu (KOM (2003) 316, 23.6.2003) selkkausten ehkäisemisen ja rauhan rakentamisen kehityksen edellytykseksi ja ensisijaisen tärkeäksi EU:n ja Afrikan poliittisessa vuoropuhelussa. Avunantajien ja Afrikan unionin komission säännöllisessä vuoropuhelussa tarjoutuisi avunantajille mahdollisuus yksilöidä tarpeita ja myöntää varoja rauhaa ja turvallisuutta tukeville Afrikan unionin mekanismeille.

Afrikkalaiset valtionpäämiehet tekivät Maputossa 4.-12. heinäkuuta 2003 pidetyssä Afrikan unionin huippukokouksessa päätöksen rauhan tukitoimirahaston perustamisesta Afrikan unionia varten Euroopan unionin toimesta. He korostivat sitä, että selkkausten toistuvuus ja afrikkalaisten aloitteiden täytäntöönpanoon tarvittavien voimavarojen puute estävät mannerta hyötymästä täysimääräisesti kehitysyhteistyöstä ja etenkin kehityskumppaneiden tarjoamasta avusta. He myös pyysivät EU:ta tutkimaan mahdollisuutta perustaa rauhan tukitoimirahasto ja rahoittamaan Afrikan unionin valtuuksin toteutettavia rauhaa tukevia ja rauhanturvatoimia, mikä parantaisi Afrikan unionin mahdollisuuksia täyttää tehtävänsä Afrikan rauhan, turvallisuuden ja vakauden edistämisessä. He tarkensivat, että rahaston olisi perustuttava Afrikan maiden välisen solidaarisuuden periaatteeseen ja sitä olisi rahoitettava varoilla, joita Euroopan unioni on myöntänyt kullekin maalle voimassa olevien yhteistyösopimusten puitteissa, täydennettynä alkuvaiheessa samalla määrällä kohdentamattomia Euroopan kehitysrahaston (EKR) varoja.

EU:n yleisten asioiden ja ulkosuhteiden neuvosto vahvisti 21. heinäkuuta 2003 pitämässään kokouksessa EU:n ja sen jäsenvaltioiden halukkuuden auttaa Afrikan rauhanturvavalmiuksien lujittamisessa. Se myös pyysi komissiota tekemään ehdotuksia, jotka koskevat Afrikan unionin valtionpäämiesten toivoman rauhanrahaston perustamismahdollisuuksia.

2. Rahoitus

Jos AKT- ministerineuvosto myöntyy asiaan, Euroopan unioni voi vasta myönteisesti Afrikan valtionpäämiesten pyyntöön, joka koskee EKR-varojen käyttöä. Ehdotus on johdonmukainen Cotonoun sopimuksen 11 artiklan rauhan rakentamista sekä selkkausten ehkäisemistä ja ratkaisemista koskevien määräysten kanssa. Afrikan valtionpäämiesten tekemä päätös osallistua rahastoon kansallisista määrärahoista vahvistaa osaltaan Cotonoun sopimukseen kirjattuja solidaarisuuden ja omistajuuden perusperiaatteita.

Rauhanrahastoa varten ehdotetaan yhteensä 250 miljoonan euron määrärahaa. Määrä muodostuu Afrikan maille ilmoitetuista 9. EKR:n pitkän aikavälin kehitysmäärärahojen osuuksista sekä pitkän aikavälin kehitysmäärärahojen kohdentamattomista varoista (varauksesta). Rauhanrahastoon käytetään 1,5 prosenttia kunkin maan määrärahoista, ja ne otetaan ns. B-määrärahan sitomattomista jäljellä olevista varoista (tai jos tämä ei riitä, loput otetaan A-määrärahan sitomattomista jäljellä olevista varoista). Tämä tekee yhteensä 126,4 miljoonaa euroa, jota täydennetään kohdentamattomista varoista otettavalla 123,6 miljoonalla eurolla, jotka ovat jo käytettävissä pitkän aikavälin kehitysmäärärahojen varauksesta. Liitteenä olevassa päätösluonnoksessa säädetään näiden varojen siirrosta AKT-maiden keskinäiseen yhteistyöhön alueellisen yhteistyön määrärahana, joka varataan rauhanrahastoa varten.

Yksityiskohtaiset menettelyt rauhanrahaston perustamista varten määritellään rahoitusehdotuksessa, jonka Euroopan komissio hyväksyy Cotonoun sopimuksen liitteen IV 16 artiklan mukaisesti sillä varauksella, että AKT-EY-ministerineuvosto tekee liitteenä olevan päätöksen.

Taulukko: Maakohtaisista määrärahoista rauhanrahastoon otettavat osuudet

>TAULUKON PAIKKA>

Komissio ehdottaa, että neuvosto tekee liitteenä olevan päätöksen AKT-EY-ministerineuvostossa vahvistettavasta yhteisön kannasta yhdeksännestä Euroopan kehitysrahastosta myönnettävien pitkän aikavälin kehitysmäärärahojen käyttöön Afrikan rauhanrahaston perustamista varten.

Ehdotus: NEUVOSTON PÄÄTÖS AKT-EY-ministerineuvostossa vahvistettavasta yhteisön kannasta yhdeksännestä Euroopan kehitysrahastosta myönnettävien pitkän aikavälin kehitysmäärärahojen käyttöön Afrikan rauhanrahaston perustamista varten

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 310 artiklan yhdessä 300 artiklan 2 kohdan toisen alakohdan kanssa,

ottavat huomioon komission ehdotuksen,

sekä katsoo seuraavaa:

(1) 23 päivänä kesäkuuta 2000 Cotonoussa allekirjoitetun AKT-EY-kumppanuussopimuksen 15 artiklalla perustettiin AKT-EY-ministerineuvosto, jolla on sopimuksessa määritelty päätösvalta, ja sen liitteessä I olevan 8 kohdan mukaisesti ministerineuvosto voi toteuttaa asianmukaiset toimenpiteet, jos sopimuksen mukaisista rahoitusvälineistä myönnettävät varat on käytetty loppuun.

(2) Yhdeksännestä Euroopan kehitysrahastosta myönnettävät määrärahat alueelliseen yhteistyöhön ja yhdentymiseen on käytetty loppuun. Tämän vuoksi olisi vahvistettava AKT-EY-ministerineuvostossa vahvistettava yhteisön kanta tämän tehdessä päätöksen yhteisön osallistumisesta Afrikan rauhanrahaston perustamiseen.

(3) EU:n yleisten asioiden ja ulkosuhteiden neuvosto vahvisti 21 päivänä heinäkuuta 2003 pitämässään kokouksessa EU:n ja sen jäsenvaltioiden halukkuuden auttaa Afrikan rauhanturvavalmiuksien lujittamisessa,

ON PÄÄTTÄNYT SEURAAVAA

1 artikla

Seuraavassa esitettävä AKT-EY-ministerineuvostossa vahvistettava yhteisön kanta pitkän aikavälin kehitysmäärärahojen käyttöön Afrikan rauhanrahaston perustamista varten perustuu liitteenä olevaan AKT-EY-ministerineuvoston päätösluonnokseen.

Tehty Brysselissä [...] päivänä [...]kuuta [...].

Neuvoston puolesta

Puheenjohtaja

LIITE

Luonnos:

AKT-EY-MINISTERINEUVOSTON PÄÄTÖS

yhdeksännestä Euroopan kehitysrahastosta myönnettävien pitkän aikavälin kehitysmäärärahojen käytöstä Afrikan rauhanrahaston perustamista varten

AKT-EY-MINISTERINEUVOSTO, joka

ottaa huomioon 23 päivänä kesäkuuta 2000 Cotonoussa allekirjoitetun AKT-EY-kumppanuussopimuksen ja erityisesti sen liitteessä I olevan 8 kohdan,

sekä katsoo seuraavaa:

(1) AKT-EY-ministerineuvosto myönsi 20 päivänä joulukuuta 2001 tehdyllä päätöksellä N:o 10/2001 [2] ja 23 päivänä joulukuuta 2002 tehdyllä päätöksellä N:o 3/2002 [3] yhteensä 75 miljoonaa euroa rauhan rakentamiseen sekä selkkausten ehkäisemiseen ja ratkaisemiseen.

[2] EYVL L 50, 21.2.2002, s. 62.

[3] EYVL L 59, 4.3.2003, s. 24.

(2) Afrikkalaiset valtionpäämiehet tekivät Maputossa 4-12 päivänä heinäkuuta 2003 pidetyssä Afrikan unionin huippukokouksessa päätöksen rauhan tukitoimirahaston perustamisesta Afrikan unionia varten Euroopan unionin toimesta. He tarkensivat päätöksessään, että rahastoa olisi rahoitettava varoilla, joita Euroopan unioni on myöntänyt kullekin maalle voimassa olevien yhteistyösopimusten puitteissa, täydennettynä alkuvaiheessa samalla määrällä kohdentamattomia Euroopan kehitysrahaston (EKR) varoja.

(3) Rauhanrahaston perustaminen on aiheellista nopean ja tehokkaan toiminnan mahdollistamiseksi väkivaltaisissa selkkauksissa.

(4) Jotta Afrikan rauhanrahaston perustaminen olisi AKT-EY-kumppanuussopimuksen 11 artiklan mukaisesti mahdollista, AKT-maiden keskinäiseen yhteistyöhön on myönnettävä lisää varoja. AKT-EY-kumppanuussopimuksen liitteessä I olevassa 3 kohdan b alakohdassa määritetyt määrärahat alueelliseen yhteistyöhön ja yhdentymiseen on kuitenkin käytetty loppuun. Tarvittavat varat siirretään tämän vuoksi yksittäisille AKT-maille ilmoitetuista yhdeksännen Euroopan kehitysrahaston pitkän aikavälin kehitysmäärärahojen osuuksista, sellaisina kuin ne on määritelty AKT-EY-kumppanuussopimuksen liitteessä I olevan 3 kohdan a alakohdassa, sekä pitkän aikavälin kehitysmäärärahojen kohdentamattomista varoista,

ON PÄÄTTÄNYT SEURAAVAA

1 artikla - Rauhan tukeminen

1. Rahastoa varten otetaan 1,5 prosenttia afrikkalaisille AKT-maille AKT-EY-kumppanuussopimuksen liitteessä IV olevan 1 artiklan b alakohdan mukaisesti ilmoitetuista määrärahoista. Määrä otetaan AKT-EY-kumppanuussopimuksen liitteessä IV olevan 3 artiklan 2 kohdan b alakohdassa tarkoitetun määrärahan, niin kutsutun B-määrärahan, sitomattomista jäljellä olevista varoista. Jos B-määrärahan sitomattomat jäljellä olevat varat eivät riitä, puuttuva osa otetaan liitteessä IV olevan 3 artiklan 2 kohdan a alakohdassa tarkoitetun määrärahan, niin kutsutun A-määrärahan, sitomattomista jäljellä olevista varoista. Maakohtaisista määrärahoista siirretään tällä tavalla kaikkiaan 126,4 miljoonaa euroa AKT-maiden ryhmän alueellisen yhteistyön ja yhdentymisen määrärahoihin ja käytetään Afrikan rauhanrahaston perustamiseen. Maakohtaiset osuudet esitetään tämän päätöksen liitteenä olevan taulukon viimeisessä sarakkeessa.

2. Yhdeksännen EKR:n pitkän aikavälin kehitysmäärärahojen kohdentamattomista varoista siirretään 123,6 miljoonaa euroa AKT-maiden ryhmän alueellisen yhteistyön ja yhdentymisen määrärahoihin ja käytetään Afrikan rauhanrahaston perustamiseen.

2 artikla - Rahoituspyyntö

AKT-ministerineuvosto pyytää AKT-EY-kumppanuussopimuksen liitteessä IV olevan 13 artiklan 2 kohdan b alakohdan mukaisesti komissiota rahoittamaan Afrikan rauhanrahastoa yhteensä 250 miljoonalla eurolla.

Tehty ......

AKT-EY-ministerineuvoston puolesta

Puheenjohtaja

Liite: maksuosuuden maakohtaisista määrärahoista

>TAULUKON PAIKKA>